Tårup: Det er slut med at bruge løs af vandet fra Tårup Vandværk syd for Nyborg. Tirsdag eftermiddag udstedte vandværket et øjeblikkeligt forbud mod "al brug af vand ud over det absolut nødvendige i husholdninger, institutioner og virksomheder".

Årsagen til forbuddet er ifølge vandværket, at værket vandbehandlingsanlæg ikke kan følge med efterspørgslen. Forbuddet skal sikre, at det fortsat er muligt at levere vand til husholdninger, institutioner og landbrug, skriver vandværket på Twitter.

Til TV2 Fyn forklarer vandværkets formand, Peter Kildemand Larsen, at unødvendig brug af vand blandt andet er bilvask, opfyldning af badebassiner og havevanding.

Han understreger, at vandværket har rigeligt med vand - problemet ligger i, at værket ikke kan nå at behandle de mængder af vand, som forbrugerne lige nu trækker ud af hanerne.

Vandværket betjener 240 forbrugere, og selvom der er landmænd blandt dem, som bruger mere end en almindelig husholdning, er det ikke den eneste forklaring på det øgede forbrug, mener Peter Kildemand Larsen:

- En medvirkende årsag til det øgede forbrug kan også være, at folk kommer hjem fra ferie og skal vaske alt muligt, siger han til TV2 Fyn.